<classify> MKOA wa Pwani umewahakikisha wawekezaji kuwa mitaji yao italindwa kwa kuwa nchi ina amani na Kibaha ni sehemu salama kwa ajili ya uwekezaji.Mkuu wa mkoa wa Pwani, Evarist Ndikilo alitoa uhakika huo wakati akizungumza na viongozi wawili wa serikali ya China na wajumbe watatu wa chemba ya biashara kutoka Jimbo la Hebei nchini China. Wachina hao walitembelea maonesho ya viwanda yaliyokuwa yakifanyika wilayani Kibaha kuanzia Oktoba 17 na kufungwa jana na Waziri Mkuu Mstaafu, Mizengo Pinda.Ndikilo alisema kuwa wageni hao toka China walialikwa nchini na kampuni ya CPL inayomilikiwa kwa ubia na raia wa China pamoja na Watanzania. Kampuni hiyo iliyoko Kibaha inajihusisha na usagaji wa mahindi na kuzalisha unga bora wa Yes.Mkuu wa Mkoa alisema kuwa ugeni huo ulikuja kwenye maonyesho hayo ili kuangalia fursa za kuwekeza na kwamba amewahakikihia kuwa Tanzania ni nchi nzuri na ina usalama wa kutosha.Tumewahakikishia kuwa nchi yetu iko vizuri, usalama wa kutosha na mitaji yao itakuwa salama kwani hata walipotembelea kwenye benki za NMB na CRDB wamethibitishiwa usalama wa mitaji yao endapo watakuja kuwekeza, alisema Ndikilo.Alisema Jimbo la Hebei limeendelea sana kwenye viwanda vikiwemo vile vya vya saruji na kwamba shughuli za viwanda zilianza kushika kasi jimboni humo mwaka 1889. Alisema jimbo hilo pia linaongoza duniani kwa kuzalisha chuma na kwamba moja ya tisa cha chuma chote duniani inazalishwa katika jimbo hilo. Alisema jimbo hilo ni maarufu pia kwa uzalishaji wa vioo duniani kwani moja ya sita ya vioo vyote duniani huzalishwa katika jimbo hilo.Wamewekeza kwenye nchi 90 duniani na Afrika wamewekeza kwenye nchi 27... Kabla ya kuondoka wataangalia kwenye mwongozo wa uwekezaji wa mkoa. Watatoa majibu watawekeza wapi na kwenye nini kwani waweza kuwekeza kwenye kilimo, utalii, viwanda na uvuvi, alisema.Alisema hadi sasa wawekezaji kutoka jimbo la Hebei wamewekeza kwenye viwanda vitatu kwenye mkoa wa Pwani. Naye ofisa habari wa Kituo Cha Uwekezaji nchini TIC, Latifa Kigoda alisema kuwa kituo hicho kimewarahisishia wawekezaji kwa kuwapatia huduma mbalimbali ambazo walipaswa kwenda kuzipata kwenye ofisi zaidi ya 10. Kigoda alisema kuanzishwa kwa kituo hicho kumewapunguzia usumbufu wawekezaji wengi hususani kupoteza muda mwingi.  <topic>: KITAIFA 